Source: http://curia.europa.eu/juris/document/document.jsf?text=&docid=212707&pageIndex=0&doclang=MT&mode=req&dir=&occ=first&part=1&cid=15113137
Timestamp: 2019-11-12 21:14:45+00:00
Document Index: 1895353

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ']

Kawża C‑619/18 R
Ir-Repubblika tal-Polonja
Sommarju – Digriet tal-Qorti tal-Ġustizzja (Awla Manja) tas‑17 ta’ Diċembru 2018
1. Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Fumus boni juris – Urġenza – Dannu gravi u irreparabbli – Natura kumulattiva – Ibbilanċjar tal-interessi inkwistjoni – Setgħa diskrezzjonali tal-Imħallef għal miżuri provviżorji
(Artikoli 278 u 279 TFUE; Regoli tal-Proċedura tal-Qorti tal-Ġustizzja, Artikolu 160(3))
2. Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Fumus boni juris – Eżami prima facie tal-motivi invokati insostenn tar-rikors prinċipali – Rikors għal nuqqas ta’ twettiq ta’ obbligu – Dispożizzjonijiet nazzjonali li jnaqqsu l-età tal-irtirar tal-imħallfin tal-Qorti Suprema u li jagħtu lill-President tal-Istat Membru s-setgħa diskrezzjonali li jestendi l-funzjoni ġudizzjarja attiva tal-imsemmija mħallfin – Motivi li jqajmu l-kwistjoni dwar il-portata preċiża tad-dispożizzjonijiet tat-tieni subparagrafu tal-Artikolu 19(1) TUE flimkien mal-Artikolu 47 tal-Karta tad-Drittijiet Fundamentali tal-Unjoni Ewropea fil-kuntest tal-eżerċizzju, minn Stat Membru, tal-kompetenza tiegħu ta’ organizzazzjoni tas-sistema ġudizzjarja tiegħu – Motivi li juru l-eżistenza ta’ kwistjonijiet legali kumplessi – Motivi mhux infondati prima facie
(Artikolu 19(1) TUE; Artikoli 278 u 279 TFUE; Karta tad-Drittijiet Fundamentali tal-Unjoni Ewropea, Artikolu 47)
3. Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Urġenza – Dannu gravi u irreparabbli – Kunċett – Riskju ta’ preġudizzju għall-indipendenza tal-istanza ġudizzjarja suprema ta’ Stat Membru – Inklużjoni
(Artikoli 2 u 19(1) TUE; Artikoli 278 u 279 TFUE; Karta tad-Drittijiet Fundamentali tal-Unjoni Ewropea, Artikolu 47)
4. Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Ibbilanċjar tal-interessi kollha inkwistjoni – Rikors għal nuqqas ta’ twettiq ta’ obbligu – Dispożizzjonijiet nazzjonali li jnaqqsu l-età tal-irtirar tal-imħallfin tal-Qorti Suprema u li jagħtu lill-President tal-Istat Membru s-setgħa diskrezzjonali li jestendi l-funzjoni ġudizzjarja attiva tal-imsemmija mħallfin – Riskju ta’ preġudizzju għall-indipendenza tal-istanza ġudizzjarja suprema ta’ Stat Membru – Interess tal-Istat Membru kkonċernat fir-rigward tal-funzjonament tajjeb tal-istanza ġudizzjarja suprema – Supremazija tal-interess ġenerali tal-Unjoni
5. Stati Membri – Obbligi – Nuqqas ta’ twettiq ta’ obbligu – Ġustifikazzjoni bbażata fuq l-ordinament intern – Inammissibbiltà
(Artikolu 258 TFUE)
(ara l-punt 29)
2. Il-kundizzjoni relattiva dwar il-fumus boni juris hija ssodisfatta meta mill-inqas wieħed mill-motivi invokati mill-parti li titlob il-miżuri provviżorji insostenn tar-rikors fuq il-mertu jidher, prima facie, li ma huwiex infondat. B’mod partikolari, dan huwa l-każ meta wieħed minn dawn il-motivi jiżvela l-eżistenza ta’ kwistjonijiet ġuridiċi kumplessi li s-soluzzjoni tagħhom ma hijiex ovvja u għalhekk timmerita evalwazzjoni fil-fond, li ma tistax issir mill-Imħallef għal miżuri provviżorji, iżda għandha tkun is-suġġett tal-proċedura dwar il-mertu, jew meta d-diskussjoni bejn il-partijiet tiżvela l-eżistenza ta’ kontroversja legali importanti li s-soluzzjoni tagħha ma tkunx evidenti.
Fil-kuntest ta’ talba għal miżuri provviżorji ppreżentata fil-kuntest ta’ rikors għal nuqqas ta’ twettiq ta’ obbigu intiż sabiex jiġi kkonstatat li, minn naħa, billi tnaqqas l-età tal-irtirar tal-imħallfin tal-Qorti Suprema u billi tapplika din il-miżura għall-imħallfin attwali, maħtura f’din il-qorti qabel ċerta data u, min-naħa l-oħra, billi tagħti lill-President tal-Istat Membru s-setgħa diskrezzjonali li jestendi l-funzjoni ġudizzjarja attiva ta’ mħallfin ta’ din il-qorti lil hinn mill-età tal-irtirar stabbilita mill-ġdid, l-imsemmi Stat Membru naqas milli jwettaq l-obbligi tiegħu taħt id-dispożizzjonijiet tat-tieni subparagrafu tal-Artikolu 19(1) TUE flimkien mal-Artikolu 47 tal-Karta tad-Drittijiet Fundamentali tal-Unjoni Ewropea, peress li l-motivi invokati mill-Kummissjoni jqajmu l-kwistjoni dwar il-portata preċiża tad-dispożizzjonijiet iċċitati iktar ’il fuq fil-kuntest tal-eżerċizzju, minn Stat Membru, tal-kompetenza tiegħu ta’ organizzazzjoni tas-sistema ġudizzjarja tiegħu, din hija kwistjoni ġuridika kumplessa, li qiegħda tiġi diskussa bejn il-partijiet u li s-soluzzjoni għaliha ma hijiex ovvja u għalhekk timmerita evalwazzjoni fil-fond, li ma jistax titwettaq mill-Imħallef għal miżuri provviżorji.
Barra minn hekk, fir-rigward, b’mod partikolari, tal-ġurisprudenza tal-Qorti tal-Ġustizzja, partikolarment is-sentenzi tas‑27 ta’ Frar 2018, Associação Sindical dos Juízes Portugueses (C‑64/16, EU:C:2018:117), u tal‑25 ta’ Lulju 2018, Minister for Justice and Equality (Nuqqasijiet tas-sistema ġudizzjarja) (C‑216/18 PPU, EU:C:2018:586), il-motivi mressqa mill-Kummissjoni, ma jidhrux, prima facie, infondati.
Fil-fatt, skont din il-ġurisprudenza, kull Stat Membru għandu jiżgura li l-istanzi li, bħala “qorti”, fis-sens iddefinit mid-dritt tal-Unjoni, jagħmlu parti mis-sistema ta’ rimedji ġudizzjarji tiegħu fl-“oqsma koperti mid-dritt tal-Unjoni”, fis-sens tat-tieni subparagrafu tal-Artikolu 19(1) TUE, jissodisfaw ir-rekwiżiti ta’ protezzjoni ġudizzjarja effettiva.
Sabiex tiġi żgurata din il-protezzjoni, il-ħarsien tal-indipendenza tal-imsemmija istanzi huwa essenzjali, kif jikkonferma t-tieni paragrafu tal-Artikolu 47 tal-Karta, li jsemmi l-aċċess għal qorti “indipendenti” fost ir-rekwiżiti marbuta mad-dritt fundamentali għal rimedju effettiv.
Fid-dawl ta’ dak li ntqal, ma jistax jiġi eskluż, prima facie, li d-dispożizzjonijiet nazzjonali inkwistjoni jiksru l-obbligu tal-Istat Membru li jiżgura protezzjoni ġudizzjarja effettiva fl-oqsma koperti mid-dritt tal-Unjoni, skont id-dispożizzjonijiet tat-tieni subparagrafu tal-Artikolu 19(1) TUE flimkien mal-Artikolu 47 tal-Karta.
(ara l-punti 30, 39 sa 42, 44)
3. Fil-kuntest ta’ talba għal miżuri provviżorji ppreżentata fil-kuntest ta’ rikors għal nuqqas ta’ twettiq ta’ obbigu intiż sabiex jiġi kkonstatat li, minn naħa, billi tnaqqas l-età tal-irtirar tal-imħallfin tal-Qorti Suprema u billi tapplika din il-miżura għall-imħallfin attwali, maħtura f’din il-qorti qabel ċerta data u, min-naħa l-oħra, billi tagħti lill-President tal-Istat Membru s-setgħa diskrezzjonali li jestendi l-funzjoni ġudizzjarja attiva ta’ mħallfin ta’ din il-qorti lil hinn mill-età tal-irtirar stabbilita mill-ġdid, l-imsemmi Stat Membru naqas milli jwettaq l-obbligi tiegħu taħt id-dispożizzjonijiet tat-tieni subparagrafu tal-Artikolu 19(1) TUE flimkien mal-Artikolu 47 tal-Karta tad-Drittijiet Fundamentali tal-Unjoni Ewropea, il-fatt li l-indipendenza tal-Qorti Suprema ma tistax tiġi żgurata qabel ma tingħata s-sentenza finali jista’ joħloq dannu gravi lill-ordinament ġuridiku tal-Unjoni u, għaldaqstant, lid-drittijiet li l-partijiet fil-kawża jisiltu mid-dritt tal-Unjoni kif ukoll lill-valuri, stabbiliti fl-Artikolu 2 TUE, li fuqhom hija bbażata l-Unjoni, b’mod partikolari, dak tal-istat tad-dritt. Barra minn hekk, il-qrati supremi nazzjonali għandhom rwol essenzjali fis-sistemi ġudizzjarji tal-Istati Membri li jagħmlu parti minnhom, fl-implimentazzjoni, fil-livell nazzjonali, tad-dritt tal-Unjoni, b’tali mod li kwalunkwe preġudizzju għall-indipendenza ta’ qorti suprema nazzjonali aktarx jaffettwa s-sistema ġudizzjarja sħiħa tal-Istat Membru kkonċernat.
Barra minn hekk, id-dannu gravi ċċitat iktar ’il fuq ukoll aktarx ikun irreparabbli.
Fil-fatt, minn naħa, bħala qorti li tiddeċiedi fl-aħħar istanza, il-Qorti Suprema tagħti deċiżjonijiet, inkluż fil-kawżi li jagħtu lok għall-applikazzjoni tad-dritt tal-Unjoni, li huma vestiti bl-awtorità ta’ res judicata u li, minħabba f’hekk, aktarx iwasslu għal effetti irreversibbli fir-rigward tal-ordinament ġuridiku tal-Unjoni.
Min-naħa l-oħra, minħabba l-awtorità tad-deċiżjonijiet tal-Qorti Suprema fir-rigward tal-qrati nazzjonali inferjuri, il-fatt li, f’każ ta’ applikazzjoni tad-dispożizzjonijiet nazzjonali kkontestati, l-indipendenza ta’ din il-qorti jista’ jkun li ma tkunx żgurata sakemm tingħata s-sentenza finali jista’ jdgħajjef il-fiduċja tal-Istati Membri u tal-qrati tagħhom fis-sistema ġudizzjarja tal-Istat Membru u, konsegwentement, fl-osservanza tal-istat tad-dritt minn dan l-Istat Membru.
F’dawn iċ-ċirkustanzi, hemm riskju li jiġu kompromessi l-prinċipji ta’ fiduċja reċiproka u ta’ rikonoxximent reċiproku bejn l-Istati Membri, li huma ġġustifikati mill-premessa li l-Istati Membri jikkondividu sensiela ta’ valuri komuni li fuqhom hija bbażata l-Unjoni, bħalma huwa l-istat tad-dritt.
It-tqegħid inkwistjoni ta’ dawn il-prinċipji jista’ jipproduċi effetti gravi u irreparabbli fir-rigward tal-funzjonament tajjeb tal-ordinament ġuridiku tal-Unjoni, b’mod partikolari fil-qasam tal-kooperazzjoni ġudizzjarja ċivili u kriminali, li huwa bbażat fuq livell għoli ta’ fiduċja bejn l-Istati Membri fir-rigward tal-konformità tas-sistemi ġudizzjarji tagħhom mar-rekwiżiti tal-protezzjoni ġudizzjarja effettiva.
Fil-fatt, il-fatt li l-indipendenza tal-Qorti Suprema ma tistax tiġi żgurata sakemm tingħata s-sentenza finali jista’ jwassal lill-Istati Membri sabiex jirrifjutaw li jirrikonoxxu u jeżegwixxu s-sentenzi mogħtija mill-qrati tal-Istat Membru kkonċernat, li jista’ jwassal għal dannu gravi u irreparabbli fir-rigward tad-dritt tal-Unjoni.
(ara l-punti 68 sa 71, 73 sa 76)
4. Huwa ċar li fil-biċċa l-kbira tal-proċeduri għal miżuri provviżorji, kemm l-għoti kif ukoll ir-rifjut li tingħata s-sospensjoni tal-eżekuzzjoni mitluba jistgħu jipproduċu, sa ċertu punt, ċerti effetti definittivi u huwa l-Imħallef għal miżuri provviżorji, adit b’talba għas-sospensjoni tal-eżekuzzjoni, li għandu jibbilanċja r-riskji marbuta ma’ kull waħda mis-soluzzjonijiet possibbli. B’mod konkret, dan jimplika b’mod partikolari li għandu jiġi eżaminat jekk l-interess tal-parti li qiegħda titlob il-miżuri provviżorji li tikseb is-sospensjoni tal-eżekuzzjoni ta’ dispożizzjonijiet nazzjonali jipprevalix jew le fuq l-interess li dawn jiġu applikati immedjatament. Matul dan l-eżami, għandu jiġi ddeterminat jekk ir-revoka possibbli ta’ dawn id-dispożizzjonijiet, wara li l-Qorti tal-Ġustizzja tilqa’ r-rikors dwar il-mertu, tippermettix li tinqaleb is-sitwazzjoni li tkun ġiet ikkawżata minħabba l-eżekuzzjoni immedjata tagħhom u, bil-maqlub, f’liema punt is-sospensjoni tkun tista’ tostakola l-għanijiet imfittxija mill-imsemmija dispożizzjonijiet f’każ li r-rikors dwar il-mertu jiġi miċħud.
Fil-kuntest ta’ talba għal miżuri provviżorji ppreżentata fil-kuntest ta’ rikors għal nuqqas ta’ twettiq ta’ obbigu intiż sabiex jiġi kkonstatat li, minn naħa, billi tnaqqas l-età tal-irtirar tal-imħallfin tal-Qorti Suprema u billi tapplika din il-miżura għall-imħallfin attwali, maħtura f’din il-qorti qabel ċerta data u, min-naħa l-oħra, billi tagħti lill-President tal-Istat Membru s-setgħa diskrezzjonali li jestendi l-funzjoni ġudizzjarja attiva ta’ mħallfin ta’ din il-qorti lil hinn mill-età tal-irtirar stabbilita mill-ġdid, l-imsemmi Stat Membru naqas milli jwettaq l-obbligi tiegħu taħt id-dispożizzjonijiet tat-tieni subparagrafu tal-Artikolu 19(1) TUE flimkien mal-Artikolu 47 tal-Karta tad-Drittijiet Fundamentali tal-Unjoni Ewropea, l-interess ġenerali tal-Unjoni fir-rigward tal-funzjonament tajjeb tal-ordinament ġuridiku tagħha jista’ jiġi ppreġudikat b’mod gravi u irreparabbli, sakemm tingħata s-sentenza finali, jekk ma jiġux ordnati l-miżuri provviżorji mitluba mill-Kummissjoni u jekk jintlaqa’ r-rikors għal nuqqas ta’ twettiq ta’ obbligu.
Min-naħa l-oħra, l-interess tal-Istat Membru relatat mal-funzjonament tajjeb tal-Qorti Suprema ma għandux jiġi ppreġudikat b’dan il-mod fil-każ li jiġu miċħuda l-għoti tal-miżuri provviżorji u r-rikors għal nuqqas ta’ twettiq ta’ obbligu, peress li dan l-għoti kieku jkollu biss l-effett li, għal perijodu limitat, tibqa’ tapplika s-sistema legali li kienet teżisti qabel l-adozzjoni tad-dispożizzjonijiet nazzjonali ċċitati iktar ’il fuq.
(ara l-punti 91, 115, 116)
5. Ara t-test tad-deċiżjoni.
(ara l-punt 108)